รัฐบาลไทย-ข่าวทำเนียบรัฐบาล-ศธ.เตรียมปรับระบบสอบสวนให้เร็วขึ้น
วันพฤหัสบดีที่ 18 มกราคม 2561
ศธ.เตรียมปรับระบบสอบสวนให้เร็วขึ้น
นพ.ธีระเกียรติ เจริญเศรษฐศิลป์ รมว.ศึกษาธิการ เป็นประธานการประชุมคณะกรรมการอํานวยการขับเคลื่อนแก้ไขปัญหาการทุจริต กระทรวงศึกษาธิการ ครั้งที่ 1/2561
ศธ.เตรียมปรับระบบการสอบสวน พร้อมจับมือกับองค์กรอิสระเร่งการทํางานให้เร็วยิ่งขึ้น
นพ.ธีระเกียรติ เจริญเศรษฐศิลป์ รมว.ศึกษาธิการ เป็นประธานการประชุมคณะกรรมการอํานวยการขับเคลื่อนแก้ไขปัญหาการทุจริต กระทรวงศึกษาธิการ ครั้งที่ 1/2561 เมื่อวันพุธที่ 17 มกราคม 2561 ณ ห้องประชุมราชวัลลภ
รมว.ศึกษาธิการเปิดเผยว่า รัฐบาลและกระทรวงศึกษาธิการมีนโยบายอย่างชัดเจน ที่จะดําเนินการทุกอย่างให้ขาวสะอาดและโปร่งใสที่สุดเท่าที่จะทําได้ ซึ่งการประชุมลักษณะเช่นนี้ เป็นเรื่องที่ดีที่มีหลายฝ่ายมาเข้าร่วม ทําให้ได้ข้อเสนอแนะและความคิดเห็นที่เป็นกลางสะท้อนกลับมายังกระทรวง โดยที่ประชุมครั้งนี้ได้รับทราบรายงานการแก้ไขปัญหาการทุจริต ศธ. ประเภทคดีทั่วไป ระหว่างเดือนสิงหาคม 2558-ธันวาคม 2560 รวมจํานวน 629 เรื่อง ซึ่งสามารถดําเนินการแล้วเสร็จ 330 เรื่อง (52.46%) และอยู่ระหว่างดําเนินการ 299 เรื่อง (47.54%)
นอกจากนี้ ได้มีการติดตามความก้าวหน้าการดําเนินการแก้ไขปัญหาทุจริตอีกกว่า 20 เรื่อง ซึ่งในจํานวนนี้เป็นคดีที่มีผลกระทบในวงกว้างมูลค่าความเสียหายสูง ที่มีความก้าวหน้าในหลายส่วน อาทิ การจัดซื้อจัดจ้าง CCTV อยู่ระหว่างรายงานนายกรัฐมนตรี, การเรียกรับค่าตอบแทนรับนักเรียนชั้น ม.1 ด้วยวิธีพิเศษของ รร.สามเสนวิทยาลัย รอผลสรุปอย่างเป็นทางการในช่วงปลายเดือนกุมภาพันธ์ เป็นต้น
ในส่วนของเรื่อง/คดีที่มีความล่าช้าก็ได้ย้ําให้เร่งดําเนินการโดยเร็ว โดยเฉพาะโครงการที่มีความเกี่ยวข้องกับหลายส่วน ศธ.ซึ่งมีหน้าที่กํากับดูแลหน่วยงานในกํากับให้ทํางานอย่างโปร่งใส จึงต้องมอบหมายผู้รับผิดชอบติดตามแต่ละเรื่อง เพื่อช่วยสนับสนุน กํากับติดตามการดําเนินงานให้มีความรวดเร็ว ไม่เบี่ยงเบน และไม่มีอคติ โดยจะต้องทํางานคู่ขนานกับกระบวนการตรวจสอบขององค์กรอิสระด้วย ไม่ว่าจะเป็น สํานักงานการตรวจเงินแผ่นดิน (สตง.) สํานักงานคณะกรรมการป้องกันและปราบปรามการทุจริตแห่งชาติ (ป.ป.ช.) สํานักงานป้องกันและปราบปรามการฟอกเงิน (ปปง.) เป็นต้น ทั้งในเรื่องของการปรับปรุงห้องเรียน (e-Classroom) และห้องสมุดคุณภาพสู่มาตรฐานสากล (e-Library), โครงการก่อสร้างศูนย์ศึกษาการเพาะเลี้ยงสัตว์น้ําทะเลสาบสงขลา (อะควาเรียม) วิทยาลัยการประมงติณสูลานนท์ จ.สงขลา, คดีทุจริตการจัดสร้างสนามฟุตซอล เป็นต้น ตลอดจนถึงให้มีการตรวจสอบทุกโรงเรียนที่มีการก่อสร้างหลังคาคลุมลานอเนกประสงค์ ของ สพม. เขต 15 ทั้งนี้ สตง.เสนอให้ขยายการตรวจสอบการดําเนินโครงการลักษณะเดียวกันของ รร.ทั่วประเทศ และนอกจากนี้จะตรวจสอบการจัดหาและเช่าสัญญาณอินเทอร์เน็ตเครือข่าย MOEnet ด้วย
สิ่งสําคัญคือต้องปรับระบบการทํางานของ ศธ.เองให้สามารถดําเนินงานสอบสวนทางวินัยคู่ขนานกับการตรวจสอบขององค์กรอิสระ โดยเฉพาะ ป.ป.ช. เพราะที่ผ่านมาส่วนใหญ่จะรอให้การสอบสวนวินัยเสร็จสิ้น จึงจะส่งเรื่องไปยัง ป.ป.ช. ทําให้การดําเนินงานล่าช้า ดังนั้นต่อจากนี้ทุกโครงการที่มีการกล่าวหาหรือมีเรื่อง จะขอให้ทั้ง ป.ป.ช. และ ปปง.ร่วมสืบไปพร้อมกัน และในเร็ว ๆ นี้จะหารือร่วมกับเลขาธิการ ปปง. ถึงความร่วมมือ (MOU) เกี่ยวกับการสืบสวนสอบสวนการทุจริตด้านการศึกษา พร้อมจะจัดทําระเบียบปฏิบัติที่ชัดเจนในส่วนของ ศธ. ด้วย
ทั้งนี้ ที่ประชุมได้รับทราบการแต่งตั้ง ศ.คลินิก นพ.อุดม คชินทร รมช.ศธ. เป็นรองประธานกรรมการ ในคณะกรรมการอํานวยการขับเคลื่อนแก้ไขปัญหาการทุจริต ศธ. เพื่อกําหนดนโยบายป้องกันและปราบปรามการทุจริต พร้อมกํากับติดตามการแก้ไขปัญหา และแต่งตั้ง นายพีระ รัตนวิจิตร รองปลัด ศธ. เป็นประธานคณะกรรมการดําเนินงานขับเคลื่อนการป้องกัน และปราบปรามการทุจริต ศธ. เพื่อจัดทําแผนปฏิบัติการ ขับเคลื่อน และดําเนินการแก้ไขปัญหาการทุจริต ติดตาม จัดทําระบบและบัญชีคดีความ พร้อมรายงานผลการดําเนินงาน ตลอดจนมอบหมายให้ทําหน้าที่ "หัวหน้าศูนย์ปฏิบัติการต่อต้านการทุจริต ศธ." และ "หัวหน้ากลุ่มงานคุ้มครองจริยธรรม สป.ศธ."
นวรัตน์ รามสูต: สรุป/เรียบเรียง
ยุทธพงศ์ เลือกกลั่นดี: ถ่ายภาพ
กลุ่มประชาสัมพันธ์ สํานักงานรัฐมนตรี: รายงาน